แนวโน้มดัชนีเช้าพักฐาน
นักวิเคราะห์ฯคาดตลาดหุ้นไทยเช้านี้ปรับฐาน แนะเป็นจังหวะลงทุน ติดตามผลประชุมกนง.ลุ้นปรับดอกเบี้ย 0.25% ตามคาด-ประกาศ 11 ประเภทกิจการรุนแรงคลี่คลายปัญหามาบตาพุด
25 ส.ค. 2553

นักวิเคราะห์ฯคาดตลาดหุ้นไทยเช้านี้ปรับฐาน แนะเป็นจังหวะลงทุน ติดตามผลประชุมกนง.ลุ้นปรับดอกเบี้ย 0.25% ตามคาด-ประกาศ 11 ประเภทกิจการรุนแรงคลี่คลายปัญหามาบตาพุด 
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้ทิศทางดูไม่ค่อยสดใสเท่าไหร่ โดยมีโอกาสพักตัวหรือปรับฐานลงมา แต่ยังถือว่าเป็นจังหวะของการเข้าซื้ออยู่ โดยประเด็นวันนี้ต้องรอติดตามเรื่องมาบตาพุดว่าสุดท้ายจะมีการประกาศ 11 ประเภทกิจการที่มีผลกระทบรุนแรงหรือไม่ ซึ่งถ้ามีความชัดเจนออกมาก็คิดว่าหุ้นตัวใหญ่ที่เกี่ยวข้องน่าจะมีการปรับตัวดีขึ้น และผลการประชุมคณะกรรมการนโยบายการเงิน(กนง.)หากปรับขึ้นดอกเบี้ยอีกก็จะส่งผลดีกับหุ้นกลุ่มแบงก์เห็นได้ว่ามีความแข็งแกร่งมาตั้งแต่เมื่อวานแล้ว          "เราเชื่อว่าถ้าแบงก์มาและมาบตาพุดชัดเจนตลาดหุ้นอาจจะมีโอกาสในการยืนขึ้นไปได้ เพราะจริงๆแล้วเราเชื่อว่าการปรับฐานครั้งนี้ก็เป็นสิ่งทึ่ดี เพราะหุ้นก็ขึ้นมาร่วม 30 จุด ฉะนั้นเวลาที่ขึ้นมาแรงก็ต้องมีการขายทำกำไรออกมาบ้างเป็นเรื่องปกติ แต่คิดว่าน่าจะช่วยทำให้ฐานมันแน่นขึ้นได้"นายเจริญ กล่าว         ด้านปัจจัยในภายนอกก็ยังดูไม่ค่อยสดใส แต่มองว่าไม่น่าจะส่งผลกระทบต่อตลาดบ้านเรามากนัก เพราะมองว่าที่ผ่านมาตลาดจะยึดปัจจัยภายในเป็นหลักมากกว่า ส่วนตลาดหุ้นอื่นในภูมิภาคเอเชียเช้านี้เคลื่อนไหวในแดนลบเป็นส่วนใหญ่  พร้อมให้แนวรับวันนี้ 890 จุด แนวต้าน 900 จุด